HU Az Európai Unió Hivatalos Lapja L 121/63

A BIZOTTSÁG (EU) 2018/687 RENDELETE

(2018. május 4.)

a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található acibenzolar-S-metil, benzovindiflupir, bifentrin, bixafen, klorantraniliprol, deltametrin, flonikamid, fluazifop-P, izofetamid, metrafenon, pendimetalin és teflubenzuron maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) 2016. július 1-jén a Codex Alimentarius Bizottság (CAC) CXL-eket (Codex maximum residue limits, a Codex által meghatározott maximális maradékanyag-határértékek) fogadott el a bifentrin tekintetében (2). 2017. július 22-én a Codex Alimentarius Bizottság CXL-eket fogadott el a következő anyagok tekintetében: acibenzolar-S-metil, benzovindiflupir, bixafen, buprofezin, klorantraniliprol, deltametrin, dimetomorf, fipronil, flonikamid, fluazifop-P, fluenszulfon, flupiradifuron, imazetapir, izofetamid, metoprén, metrafenon, oxatiapiprolin, pendimetalin, pentiopirád, pinoxadén, saflufenacil, spiromesifen, teflubenzuron és tolfenpirád (3).

(2) Az említett anyagok tekintetében maradékanyag-határérték (MRL-ek) kerültek meghatározásra a 396/2005/EK rendelet II. és III. mellékletében, kivéve a fluenszulfont, melynek vonatkozásában nem határoztak meg konkrét MRL-eket, és az anyag nem szerepel az említett rendelet IV. mellékletében sem, ezért esetében a szóban forgó rendelet 18. cikke (1) bekezdésének b) pontja szerinti 0,01 mg/kg alapértelmezett értékként alkalmazandó.

(3) A 178/2002/EK európai parlamenti és tanácsi rendelet (4) 5. cikkének (3) bekezdése szerint ott, ahol léteznek nemzetközi szabványok, vagy ahol a közeljövőben ilyen szabványokat vezetnek be, az élelmiszerjogi rendelkezések előkészítése vagy kiigazítása során tekintettel kell lenni e szabványok rendelkezéseire, kivéve, ha a szabványok vagy azok vonatkozó részei nem tekinthetők az élelmiszerjog törvényes céljainak megvalósítására alkalmas, illetve az ilyen célok megvalósítását hatékonyan szolgáló eszközöknek, vagy tudományos okok szólnak ellene, vagy ha az említett szabványok figyelembevétele az Unióban megfelelőnek minősített védelemtől eltérő mértékű védelmet eredményezne. Ezenfelül az említett rendelet 13. cikke e) pontjának értelmében az Unió elősegíti a nemzetközi műszaki szabványok és az élelmiszerjog összhangjának megteremtését, eközben pedig gondoskodik arról, hogy az Unió területén érvényes, magas szintű védelem szintje ne csökkenhessen.

(4) Az Unió fenntartást jelentett be a peszticid-szermaradványokkal foglalkozó Codex-bizottságnál a következő anyagok/termékek kombinációjára javasolt CXL-ekre vonatkozóan: acibenzolar-S-metil (káposztafélék; kabakosok; citrusfélék; kivi); benzovindiflupir (kabakosok; emlősökből származó húsfélék); bixafen (emlősállatoktól származó hús); buprofezin (minden termék); klorantraniliprol (baromfihús); fipronil (minden termék); flonikamid (növényi eredetű termékek); fluazifop-P (fejeskáposzta; paradicsom; bab; borsó (hüvely nélkül); sárgarépa; burgonya; karórépa; tarlórépa; napraforgómag; emlősállatoktól származó hús, zsír és ehető belsőség; tej; baromfitól származó hús, zsír és ehető belsőség; tojás); fluenszulfon (minden termék); flupiradifuron (minden termék); imazetapir (minden termék); izofetamid (állati eredetű termékek); metoprén (minden termék); oxatiapiprolin (minden termék); pendimetalin (leveles káposztafélék, a kel kivételével; emlősállatoktól származó hús; baromfihús; újhagyma és téli sarjadékhagyma); pinoxaden (minden termék); saflufenacil (minden termék); spiromesifen (minden termék).

(5) A (4) preambulumbekezdésben fel nem sorolt acibenzolar-S-metilre, benzovindiflupirra, bifentrinre, bixafenre, klorantraniliprolra, deltametrinre, flonikamidra, fluazifop-P-re, izofetamidre, metrafenonra, pendimetalinra és teflubenzuronra vonatkozó CXL-eket ezért MRL-ként fel kell venni a 396/2005/EK rendeletbe, kivéve, ha az említett rendelet I. mellékletében nem szereplő termékekre vonatkoznak, vagy a jelenlegi MRL-eknél alacsonyabbak. Az említett CXL-ek az uniós fogyasztókra nézve biztonságosak (5).

(6) Egy, az acibenzolar-S-metil hatóanyagot tartalmazó növényvédő szer kivi esetében való alkalmazása iránti engedélyezésre irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL módosítása céljából.

(7) A 396/2005/EK rendelet 8. cikkének megfelelően az érintett tagállam értékelte a fent említett kérelmet, és az értékelő jelentést továbbították a Bizottságnak.

(8) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmet és az értékelő jelentést, különös tekintettel a fogyasztókat és adott esetben az állatokat érintő kockázatokra, és a javasolt MRL-ről indokolással ellátott véleményt (6) adott ki. Ezt a véleményt továbbította a Bizottságnak és a tagállamoknak, valamint hozzáférhetővé tette a nyilvánosság számára.

(9) A Hatóság indokolással ellátott véleményében arra a következtetésre jutott, hogy az adatokra vonatkozó valamennyi követelmény teljesült, és a kérelmező által kért MRL-módosítás a fogyasztók biztonsága szempontjából 27 specifikus európai fogyasztói csoport fogyasztói expozíciójának vizsgálata alapján elfogadható. A Hatóság figyelembe vette az anyag toxikológiai tulajdonságaira vonatkozó legfrissebb információkat. Sem az említett hatóanyagot esetlegesen tartalmazó valamennyi élelmiszer fogyasztásából következő, egész életen át tartó expozíció, sem pedig az adott termék fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(10) Az MRL-ekre vonatkozó megfelelő módosítások – a Hatóság indokolással ellátott véleményei alapján és a kérdés szempontjából jelentős tényezőket figyelembe véve – eleget tesznek a 396/2005/EK rendelet 14. cikkének (2) bekezdésében megfogalmazott követelményeknek.

(11) A 396/2005/EK rendeletet ezért ennek megfelelően módosítani kell.

(12) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2018. május 4-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf

Joint FAO/WHO food standards programme Codex Alimentarius Commission (a FAO/WHO közös élelmiszerszabvány-programmal foglalkozó Codex Alimentarius Bizottság). 39. ülés, II. függelék. Olaszország, Róma, 2016. június 27. – július 1.

(3) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-49%252FREPORT%252FREP17_PRe.pdf

Joint FAO/WHO food standards programme Codex Alimentarius Commission (a FAO/WHO közös élelmiszerszabvány-programmal foglalkozó Codex Alimentarius Bizottság). 40. ülés, III. függelék. Svájc, Genf, 2017. július 17–22.

(4) Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.).

(5) Scientific support for preparing an EU position in the 48th Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának [CCPR] 48. ülésén képviselendő uniós álláspont előkészítéséhez). EFSA Journal 2016;14(8):4571 [166. o.].

Scientific support for preparing an EU position in the 49th Session of the Codex Committee on Pesticide Residues (CCPR) (Tudományos alátámasztó munka a peszticid-szermaradékok Codex-bizottságának [CCPR] 49. ülésén képviselendő uniós álláspont előkészítéséhez). EFSA Journal 2017;15(7):4929 [162. o.].

(6) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the modification of the existing maximum residue level for acibenzolar-S-methyl in kiwi fruits (Indokolással ellátott vélemény az acibenzolar-S-metil kivi vonatkozásában megállapított jelenlegi MRL-je módosításáról). EFSA Journal 2017;15(9):4985 [20. o.].